62023CJ0484
SENTENZA TAL-QORTI TAL-ĠUSTIZZJA (Il-Ħames Awla)
26 ta’ Ġunju 2025 (
*1
)
“Appell – Kompetizzjoni – Konċentrazzjonijiet – Deċiżjoni li tiddikjara konċentrazzjoni kompatibbli mas-suq intern – Rikors ippreżentat minn terz – Ammissibbiltà – Ir-raba’ paragrafu tal-Artikolu 263 TFUE – Locus standi”
Fil-Kawża C‑484/23 P,
li għandha bħala suġġett appell skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, imressaq fis‑27 ta’ Lulju 2023,
Mainova AG, stabbilita fi Frankfurt am Main (il-Ġermanja), irrappreżentata minn C. Schalast, Rechtsanwalt,
appellanti,
il-partijiet l-oħra fil-kawża li huma:
Il-Kummissjoni Ewropea, irrappreżentata minn G. Meessen u I. Zaloguin, bħala aġenti, assistiti minn F. C. Haus u J. Mädler, Rechtsanwälte,
konvenuta fl-ewwel istanza,
Ir-Repubblika Federali tal-Ġermanja, irrappreżentata minn J. Möller u R. Kanitz, bħala aġenti,
E.ON SE, stabbilita f’Essen (il-Ġermanja), irrappreżentata inizjalment minn C. Barth, C. Grave, D.-J. dos Santos Goncalves u R. Seifert, Rechtsanwälte, sussegwentement minn C. Barth, A. Fuchs, C. Grave u D.-J. dos Santos Goncalves, Rechtsanwälte,
RWE AG, stabbilita f’Essen, irrappreżentata inizjalment minn U. Scholz, J. Siegmund u J. Ziebarth, Rechtsanwälte, sussegwentement minn U. Scholz, J. Siegmund u M. von Armansperg, Rechtsanwälte,
intervenjenti fl-ewwel istanza,
IL-QORTI TAL-ĠUSTIZZJA (Il-Ħames Awla),
komposta minn M. L. Arastey Sahún, Presidenta tal-Awla, D. Gratsias, E. Regan, J. Passer (Relatur) u B. Smulders, Imħallfin,
Avukat Ġenerali: L. Medina,
Reġistratur: A. Calot Escobar,
wara li rat il-proċedura bil-miktub,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
Permezz tal-appell tagħha, Mainova AG titlob l-annullament tas-sentenza tal-Qorti Ġenerali tal-Unjoni Ewropea tas‑17 ta’ Mejju 2023, Mainova vs Il‑Kummissjoni (T‑320/20, iktar ’il quddiem is-sentenza appellata, EU:T:2023:264), li permezz tagħha din ċaħdet bħala inammissibbli r-rikors tagħha intiż għall-annullament tad-Deċiżjoni tal-Kummissjoni C(2019) 1711 final tas‑26 ta’ Frar 2019 li tiddikjara konċentrazzjoni kompatibbli mas-suq intern u mal-Ftehim ŻEE (Każ M.8871 – RWE/E.ON Assets) (ĠU 2020, C 111, p. 1, iktar ’il quddiem id-“Deċiżjoni kontenzjuża”).
Il-fatti li wasslu għall-kawża
2
Il-fatti li wasslu għall-kawża huma esposti fil-punti 2 sa 14 tas-sentenza appellata u jistgħu jiġu deskritti fil-qosor kif ġej.
Il-kuntest tal-konċentrazzjoni
3
RWE AG hija kumpannija rregolata mid-dritt Ġermaniż li, meta ngħatat in-notifika tal-operazzjoni tal-konċentrazzjoni proposta, kienet attiva tul il-katina kollha tal-provvista tal-enerġija, inkluż fl-oqsma tal-produzzjoni, tal-provvista bl-ingrossa, tat-trasport, tad-distribuzzjoni, tal-kummerċ bl-imnut tal-enerġija, kif ukoll tas-servizzi tal-enerġija pprovduti lill-konsumaturi. RWE u s-sussidjarji tagħha, inkluża innogy SE, joperaw f’diversi Stati Membri.
4
E.ON SE hija kumpannija rregolata mid-dritt Ġermaniż li, f’dan l-istess żmien, kienet topera tul il-katina kollha tal-provvista tal-elettriku, kemm jekk din kienet tirrigwarda l-produzzjoni, l-bejgħ bl-ingrossa, id-distribuzzjoni jew il-kummerċ bl-imnut tal-elettriku. E.ON tippossjedi u topera assi ta’ produzzjoni tal-elettriku f’diversi Stati Membri.
5
L-appellanti hija impriża reġjonali ta’ provvista u ta’ produzzjoni ta’ enerġija fil-Ġermanja.
6
Il-konċentrazzjoni inkwistjoni fil-każ ineżami hija parti minn skambju kumpless ta’ assi bejn RWE u E.ON, imħabbar fil‑11 u fit‑12 ta’ Marzu 2018 miż-żewġ impriżi kkonċernati (iktar ’il quddiem l-“operazzjoni globali”). B’hekk, permezz tal-ewwel operazzjoni ta’ konċentrazzjoni, jiġifieri l-konċentrazzjoni inkwistjoni fil-każ ineżami, RWE xtaqet takkwista l-kontroll esklużiv jew il-kontroll konġunt ta’ ċerti assi ta’ produzzjoni ta’ E.ON. It-tieni operazzjoni kienet tikkonsisti fl-akkwist minn E.ON tal-kontroll esklużiv tal-attivitajiet ta’ distribuzzjoni u tal-kummerċ bl-imnut kif ukoll ta’ ċerti assi ta’ produzzjoni ta’ innogy, kumpannija kkontrollata minn RWE. Fir-rigward tat-tielet operazzjoni ta’ konċentrazzjoni, hija kienet tipprevedi l-akkwist minn RWE ta’ 16.67 % tal-ishma ta’ E.ON.
7
Fit‑22 ta’ Ġunju 2018, l-appellanti bagħtet ittra lill-Kummissjoni Ewropea li permezz tagħha hija indikatilha li xtaqet tipparteċipa fil-proċedura relatati mal-ewwel u mat-tieni konċentrazzjoni u, konsegwentement, li tirċievi d-dokumenti relatati.
8
Fit‑28 ta’ Settembru 2018, saret laqgħa bejn l-appellanti u l-Kummissjoni.
9
It-tieni operazzjoni ta’ konċentrazzjoni (iktar ’il quddiem l-“operazzjoni M.8870”), ġiet innotifikata lill-Kummissjoni fil‑31 ta’ Jannar 2019. Il-Kummissjoni adottat id-Deċiżjoni C(2019) 6530 final tas‑17 ta’ Settembru 2019 li tiddikjara konċentrazzjoni kompatibbli mas-suq komuni u mal-Ftehim ŻEE (Każ M.8870 – E.ON/Innogy) (ĠU 2020, C 379, p. 16).
10
It-tielet operazzjoni ta’ konċentrazzjoni ġiet innotifikata lill-Bundeskartellamt (l-Uffiċċju Federali tal-Akkordji, il-Ġermanja), li awtorizzaha permezz ta’ deċiżjoni tas‑26 ta’ Frar 2019 (Każ B8‑28/19).
Il-proċedura amministrattiva
11
Fit‑22 ta’ Jannar 2019, il-Kummissjoni rċeviet notifika ta’ proposta ta’ konċentrazzjoni skont l-Artikolu 4 tar-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8, Vol. 3, p. 40) li permezz tagħha RWE xtaqet takkwista, fis-sens tal-punt (b) tal-Artikolu 3(1) tal-imsemmi regolament, il-kontroll esklużiv jew il-kontroll konġunt ta’ ċerti assi ta’ produzzjoni ta’ E.ON.
12
Fil‑31 ta’ Jannar 2019, il-Kummissjoni ppubblikat f’Il-Ġurnal Uffiċjali tal-Unjoni Ewropea n-notifika minn qabel ta’ din il-konċentrazzjoni (Każ M.8871 – RWE/E.ON Assets) (ĠU 2019, C 38, p. 22, iktar ’il quddiem l-“operazzjoni M.8871”), konformement mal-Artikolu 4(3) tar-Regolament Nru 139/2004.
13
Fil-kuntest tal-eżami tagħha tal-operazzjoni M.8871, il-Kummissjoni wettqet investigazzjoni tas-suq u għalhekk bagħtet kwestjonarju lil ċerti impriżi, fosthom l-appellanti, li hija wieġbet għalih fl‑4 ta’ Frar 2019.
14
Permezz ta’ ittra tat‑28 ta’ Jannar 2019, l-appellanti talbet lill-uffiċjal tas-seduta jagħtiha l-istatus ta’ terz ikkonċernat sabiex tinstema’ fil-kuntest tal-proċedura dwar l-operazzjoni M.8871. Dan laqa’ din it-talba permezz ta’ ittra tas‑7 ta’ Frar 2019.
Id-Deċiżjoni kontenzjuża
15
Fis‑26 ta’ Frar 2019, il-Kummissjoni adottat id-Deċiżjoni kontenzjuża li permezz tagħha l-operazzjoni M.8871 ġiet iddikjarata kompatibbli mas-suq intern fil-fażi ta’ eżami previst fil-punt (b) tal-Artikolu 6(1) tar-Regolament Nru 139/2004 u fl-Artikolu 57 tal-Ftehim dwar iż-Żona Ekonomika Ewropea (ŻEE) tat‑2 ta’ Mejju 1992 (ĠU Edizzjoni Speċjali bil-Malti, Kapitolu 11, Vol. 52, p. 3).
Ir-rikors quddiem il-Qorti Ġenerali u s-sentenza appellata
16
Permezz ta’ att ippreżentat fir-Reġistru tal-Qorti Ġenerali fis‑27 ta’ Mejju 2020, l-appellanti ppreżentat rikors intiż għall-annullament tad-Deċiżjoni kontenzjuża.
17
L-appellanti invokat sitt motivi bbażati, l-ewwel wieħed fuq ksur tad-dritt tagħha għal protezzjoni ġudizzjarja effettiva, it-tieni wieħed fuq il-ksur tad-dritt tagħha għal smigħ, it-tielet wieħed, fuq diviżjoni żbaljata tal-analiżi tal-operazzjoni globali, ir-raba’ wieħed, fuq żbalji manifesti ta’ evalwazzjoni, il-ħames wieħed, fuq il-ksur tal-obbligu ta’ diliġenza, u s-sitt wieħed ibbażat fuq użu ħażin ta’ poter.
18
Permezz tas-sentenza appellata, il-Qorti Ġenerali ċaħdet ir-rikors bħala inammissibbli, minħabba li l-appellanti ma kinitx individwalment ikkonċernata mid-Deċiżjoni kontenzjuża, fis-sens tar-raba’ paragrafu tal-Artikolu 263 TFUE, u, konsegwentement, ma kellhiex locus standi.
19
F’dan ir-rigward, fil-punti 25 sa 46 tas-sentenza appellata l-Qorti Ġenerali eżaminat il-portata u l-importanza tal-parteċipazzjoni tal-appellanti fil-fażi amministrattiva relatata mal-operazzjoni M.8871 u rrilevat, essenzjalment, li r-risposta tal-appellanti għall-investigazzjoni tas-suq imwettqa mill-Kummissjoni, li seħħet b’reazzjoni għal talba magħmula minn din tal-aħħar, ma tistax tiddetermina n-natura “attiva” ta’ din il-parteċipazzjoni. Għalhekk, wara li ċaħdet ċerti argumenti tal-appellanti intiżi li jikkontestaw din l-evalwazzjoni, il-Qorti Ġenerali waslet għall-konklużjoni li hija ma kinitx ipparteċipat b’mod attiv fil-fażi amministrattiva relatata mal-operazzjoni M.8871. Barra minn hekk, fid-dawl tal-assenza ta’ ċirkustanzi partikolari dwar l-inċidenza, minn din l-operazzjoni, fuq il-pożizzjoni tal-appellanti fis-suq, il-Qorti Ġenerali ddeċidiet li din ma kinitx individwalment ikkonċernata mid-Deċiżjoni kontenzjuża, fis-sens tar-raba’ paragrafu tal-Artikolu 263 TFUE.
Il-proċedura quddiem il-Qorti tal-Ġustizzja u t-talbiet tal-partijiet fl-appell
20
Permezz ta’ att ippreżentat fir-Reġistru tal-Qorti tal-Ġustizzja fis‑27 ta’ Lulju 2023, l-appellanti ppreżentat l-appell preżenti.
21
Fl-istess jum l-appellanti, li matul l-2021 kienet, barra minn hekk, ippreżentat rikors għall-annullament tad-Deċiżjoni C(2019) 6530 final (Kawża T‑64/21), li kienet għadha pendenti quddiem il-Qorti Ġenerali fis‑27 ta’ Lulju 2023, talbet is-sospensjoni tal-eżami tal-appell preżenti sakemm tingħata s-sentenza tal-Qorti Ġenerali fir-rigward tal-imsemmi rikors għal annullament.
22
Permezz ta’ deċiżjoni tad‑19 ta’ Settembru 2023, il-President tal-Qorti tal-Ġustizzja, wara li sema’ lill-partijiet dwar din it-talba għal sospensjoni kif ukoll dwar il-possibbiltà li jingħaqdu disa’ appelli — fosthom dan l-appell — fil-Kawżi C‑464/23 P, C‑465/23 P, C‑466/23 P, C‑467/23 P, C‑468/23 P, C‑469/23 P, C‑470/23 P, C‑484/23 P u C‑485/23 P, ippreżentati mis-sentenzi tal-Qorti Ġenerali fil-Kawżi T‑312/20, T‑313/20, T‑314/20, T‑315/20, T‑317/20, T‑318/20, T‑319/20, T‑320/20 u T‑321/20, ċaħad l-imsemmija talba għal sospensjoni u ordna li jingħaqdu biss l-appelli fil-Kawżi C‑464/23 P, C‑465/23 P, C‑467/23 P, C‑468/23 P u C‑470/23 P dwar sentenzi tal-Qorti Ġenerali mogħtija fuq il-mertu, bl-esklużjoni tal-erba’ appelli l-oħra, fosthom l-appell preżenti, ippreżentati kontra s-sentenzi tal-Qorti Ġenerali li jiddikjaraw ir-rikorsi inammissibbli
23
L-appellanti titlob li l-Qorti tal-Ġustizzja jogħġobha:
–
tannulla s-sentenza appellata u d-Deċiżjoni kontenzjuża;
–
sussidjarjament, tannulla s-sentenza appellata u tibgħat il-kawża lura quddiem il-Qorti Ġenerali, u
–
tikkundanna lill-Kummissjoni għall-ispejjeż taż-żewġ istanzi.
24
Il-Kummissjoni u l-partijiet l-oħra jitolbu li l-Qorti tal-Ġustizzja jogħġobha:
–
tiċħad l-appell, u
–
tikkundanna lill-appellanti għall-ispejjeż.
Fuq l-appell
25
Insostenn tal-appell tagħha, l-appellanti tinvoka erba’ aggravji, ibbażati fuq interpretazzjoni żbaljata tar-raba’ paragrafu tal-Artikolu 263 TFUE (l-ewwel aggravju), fuq il-ksur tal-prinċipju u tar-regoli tal-Istat tad-dritt (it-tieni aggravju), fuq diviżjoni żbaljata tal-proċeduri amministrattivi (it-tielet aggravju) u fuq żbalji fit-teħid inkunsiderazzjoni tal-Investor Relationship Agreement (Ftehim dwar ir-Relazzjonijiet bejn Investituri) konkluż bejn RWE u E.ON (ir-raba’ aggravju).
26
Għandu jiġi eżaminat, qabel kollox, l-ewwel aggravju meħud fl-ewwel u fit-tielet parti tiegħu, sussegwentement, it-tieni aggravju u mbagħad, fl-aħħar nett, it-tieni parti tal-ewwel aggravju.
Fuq l-ewwel aggravju, ibbażat fuq interpretazzjoni żbaljata tar-raba’ paragrafu tal-Artikolu 263 TFUE, meħud fl-ewwel u fit-tielet parti tiegħu
Fuq l-ewwel parti
– L-argumenti tal-partijiet
27
Permezz tal-ewwel parti tal-ewwel aggravju, l-appellanti ssostni li l-Qorti Ġenerali wettqet żball ta’ liġi meta rreferiet biss għall-grad ta’ parteċipazzjoni tagħha fil-proċedura u meta qieset, sussegwentement, li l-parteċipazzjoni tagħha fil-proċedura amministrattiva kienet insinjifikattiva u li l-kontribuzzjoni tagħha ma kinitx tali li tinfluwenza l-eżitu ta’ din il-proċedura. In-natura żbaljata ta’ tali evalwazzjoni hija allegatament ikkonfermata mill-fatt li, abbażi tal-evalwazzjoni mill-Kummissjoni tal-influwenza effettiva fuq l-eżitu tal-proċedura, din hija f’pożizzjoni li tiddeċiedi dwar il-locus standi. Fir-realtà, huwa biżżejjed li l-kontribuzzjoni tal-appellanti kkonċernata tkun sempliċement tista’ tinfluwenza l-eżitu tal-proċedura. Barra minn hekk, l-appellanti tqis li, hekk kif juru l-premessi 68 u 69 tad-Deċiżjoni kontenzjuża, il-Kummissjoni ħadet inkunsiderazzjoni osservazzjonijiet li hija kienet esprimiet, b’tali mod li hija influwenzat l-eżitu tal-proċedura. Konsegwentement, il-pożizzjoni tal-Qorti Ġenerali dwar l-insuffiċjenza tal-kontribuzzjoni tal-appellanti ma għandha ebda bażi fid-dritt jew fil-fatt.
28
Barra minn hekk, il-Qorti Ġenerali injorat il-fatt li l-parteċipazzjoni tal-appellanti fil-proċedura relatata mal-operazzjoni M.8871 kellha tiġi eżaminata flimkien mal-parteċipazzjoni tagħha fil-proċedura relatata mal-operazzjoni M.8870.
29
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
30
Preliminarjament, għandu jitfakkar li skond ir-raba’ paragrafu ta’ l-Artikolu 263 TFUE, kull persuna fiżika jew ġuridika tista’ tippreżenta rikors kontra deċiżjoni indirizzata lil persuna oħra fil-każ biss meta l-imsemmija deċiżjoni tkun tikkonċernaha direttament u individwalment.
31
F’dan ir-rigward, minn ġurisprudenza stabbilita tal-Qorti tal-Ġustizzja jirriżulta li persuni oħra li ma jkunux id-destinatarji ta’ deċiżjoni jistgħu jinvokaw li huma individwalment ikkonċernati biss jekk din id-deċiżjoni taffettwahom minħabba ċerti kwalitajiet li jkunu partikolari għalihom jew minħabba sitwazzjoni ta’ fatt li tikkaratterizzahom minn kull persuna oħra u konsegwentement tindividwalizzahom bl-istess mod bħal fil-każ tad-destinatarju ta’ dik id-deċiżjoni (sentenza tal‑14 ta’ Settembru 2023, Land Rheinland-Pfalz vs Deutsche Lufthansa, C‑466/21 P, EU:C:2023:666, punt 77u l-ġurisprudenza ċċitata).
32
Fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq, u f’dak li jikkonċerna impriża terza, huwa abbażi ta’ sensiela ta’ indizji konsistenti jew ta’ fatti li jistgħu jkunu relatati kemm mal-parteċipazzjoni ta’ din l-impriża fil-proċedura amministrattiva, kif ukoll mal-inċidenza tal-pożizzjoni tagħha fis-suq, li għandu jiġi ddeterminat jekk hijiex individwalment ikkonċernata. Hekk kif il-Qorti Ġenerali rrilevat b’mod korrett fil-punt 26 tas-sentenza appellata, għalkemm sempliċi parteċipazzjoni fil-proċedura amministrattiva waħedha ċertament ma hijiex biżżejjed sabiex jiġi stabbilit li l-appellanti hija individwalment ikkonċernata bid-deċiżjoni, b’mod partikolari fil-qasam tal-konċentrazzjonijiet li l-eżami bir-reqqa tagħhom jirrikjedi kuntatt regolari ma’ numru ta’ impriżi, xorta jibqa’ l-fatt li l-parteċipazzjoni attiva fil-proċedura amministrattiva tikkostitwixxi element regolarment meħud inkunsiderazzjoni mill-ġurisprudenza fil-qasam tal-kompetizzjoni, inkluż fil-qasam iktar speċifiku tal-kontroll tal-konċentrazzjonijiet, sabiex tiġi stabbilita, flimkien ma’ ċirkustanzi speċifiċi oħra, l-ammissibbiltà tar-rikors tagħha. Barra minn hekk, il-pożizzjoni attwali u futura ta’ impriża terza f’operazzjoni ta’ konċentrazzjoni f’suq li jista’ jiġi influwenzat minn din l-operazzjoni għandha tiġi affettwata b’mod sostanzjali sabiex din l-impriża tkun tista’ tkun individwalment ikkonċernata mid-deċiżjoni li tikkonstata l-kompatibbiltà tal-imsemmija operazzjoni mas-suq intern (ara, f’dan is-sens, is-sentenza tal‑31 ta’ Marzu 1998, Franza et vs Il-Kummissjoni, C‑68/94 u C‑30/95, EU:C:1998:148, punti 54 sa 56 kif ukoll il-ġurisprudenza ċċitata).
33
Għal dak li jirrigwarda l-ilment dwar l-evalwazzjoni tal-Qorti Ġenerali li l-parteċipazzjoni tal-appellanti fil-proċedura amministrattiva kienet dgħajfa wisq sabiex tiġi kklassifikata bħala attiva, din l-evalwazzjoni ma hija vvizzjata b’ebda żball ta’ liġi.
34
Fil-fatt, minn naħa, il-Qorti Ġenerali fakkret b’mod korrett, fil-punti 25 u 26 tas-sentenza appellata, il-ġurisprudenza applikabbli, jiġifieri l-ġurisprudenza msemmija fil-punti 31 u 32 tas-sentenza preżenti.
35
Min-naħa l-oħra, fil-punt 29 tas-sentenza appellata, hija rrilevat, mingħajr ma ġiet kontradetta, li, waqt il-laqgħa tat‑28 ta’ Settembru 2018 mal-Kummissjoni, li kellha tirrigwarda l-operazzjonijiet M.8870 u M.8871, il-preżentazzjoni ppreparata mill-appellanti ma kienet tinkludi ebda osservazzjoni dwar l-operazzjoni M.8871. Barra minn hekk, dejjem f’dan il-punt 29, il-Qorti Ġenerali rrilevat li l-minuti ta’ din il-laqgħa kienu juru wkoll li d-diskussjonijiet kienu jirrigwardaw biss l-operazzjoni M.8870.
36
Wara li, fil-punti 28 sa 32 ta’ dik is-sentenza, il-Qorti Ġenerali ddeskriviet id-diversi modalitajiet tal-parteċipazzjoni tal-appellanti fil-proċedura amministrattiva, hija qieset, fil-punt 33 tal-imsemmija sentenza, mingħajr ma ġiet prodotta l-prova kuntrarja, li, fir-rigward tal-operazzjoni M.8871, li hija l-unika inkwistjoni fil-każ ineżami, l-osservazzjonijiet tal-appellanti kienu nġabru fil-qosor fir-risposti tagħha għall-investigazzjoni tas-suq imwettqa mill-Kummissjoni, u żiedet tgħid li l-osservazzjonijiet li jinsabu fl-ittra tal-appellanti tat‑22 ta’ Ġunju 2018 kienu ġew ifformulati b’mod ġenerali u kienu prinċipalment intiżi li juru l-interess tagħha fil-proċedura sabiex tkun tista’, sussegwentement, tiġi ammessa tesponi iktar fit-tul u b’mod iktar preċiż l-opinjoni tagħha lill-Kummissjoni, b’tali mod li dawn l-osservazzjonijiet ma kinux determinanti. Fl-aħħar nett, fil-punti 34 u 36 tal-istess sentenza, wara li osservat ġustament li r-risposta għal kwestjonarju ta’ investigazzjoni tas-suq ma setgħetx, waħedha, titqies bħala fattur suffiċjenti sabiex jiġi individwalizzat operatur, il-Qorti Ġenerali kkonkludiet minn dan li, fil-każ ineżami, ir-risposta tal-appellanti għall-investigazzjoni tas-suq fil-proċedura dwar l-operazzjoni M.8871 ma setgħetx tiddetermina n-natura attiva tal-parteċipazzjoni tagħha f’din il-proċedura.
37
Sa fejn l-appellanti tallega li l-Qorti Ġenerali ma ħaditx inkunsiderazzjoni l-fatt li mill-premessi 68 u 69 tad-Deċiżjoni kontenzjuża jirriżulta li l-Kummissjoni ħadet inkunsiderazzjoni l-osservazzjonijiet tagħha matul il-proċedura amministrattiva, għandu jiġi kkonstatat li, f’dawn il-premessi, il-Kummissjoni tindirizza t-tħassib ta’ ċerti terzi għall-konċentrazzjoni mingħajr ma huwa stabbilit li l-appellanti kienet tagħmel parti minn dawn it-terzi.
38
Barra minn hekk, huwa għalxejn li l-appellanti tinvoka s-sentenzi tat‑3 ta’ April 2003, BaByliss vs Il-Kummissjoni (T‑114/02, EU:T:2003:100), u tal‑4 ta’ Lulju 2006, easyJet vs Il-Kummissjoni (T‑177/04, EU:T:2006:187), sabiex tiddeduċi li hija pparteċipat fil-proċedura amministrattiva lil hinn minn dak li teżiġi l-ġurisprudenza. Fil-fatt, għandu jiġi osservat li, fil-kawżi li taw lok għal dawn is-sentenzi, il-partijiet kienu, kuntrarjament għal dak li kien il-każ fil-kawża preżenti, ippreżentaw osservazzjonijiet iddettaljati dwar il-proċedura inkwistjoni, irrispondew għal mistoqsijiet tal-Kummissjoni u pparteċipaw f’diskussjonijiet f’dan ir-rigward.
39
Huwa wkoll għalxejn li l-appellanti ssostni, billi tirreferi għas-sentenza tal-Qorti tal-Ġustizzja tat‑28 ta’ Jannar 1986, Cofaz et vs Il-Kummissjoni (169/84, EU:C:1986:42), kif ukoll għas-sentenza tal-Qorti Ġenerali tal‑21 ta’ Ottubru 2004, Lenzing vs Il-Kummissjoni (T‑36/99, EU:T:2004:312), li jkun suffiċjenti, sabiex tiġi kkaratterizzata l-eżistenza ta’ parteċipazzjoni attiva fil-proċedura amministrattiva, li l-kontribuzzjoni ta’ parti kkonċernata tkun tista’ tinfluwenza biss l-eżitu ta’ din il-proċedura. Fil-fatt, indipendentement mill-fatt li parteċipazzjoni tista’ tinfluwenza l-eżitu tal-imsemmija proċedura biss jekk tintroduċi fiha elementi ta’ informazzjoni rilevanti u importanti biżżejjed għal dan l-għan, li, hekk kif jirriżulta mill-punt 35 tas-sentenza preżenti, ma kienx il-każ hawnhekk, għandu jiġi rrilevat li, f’kull waħda mill-kawżi li taw lok għas-sentenzi invokati mill-appellanti, il-parteċipazzjoni tal-parti kkonċernata kienet iddeterminat l-iżvolġiment u l-eżitu tal-proċedura amministrattiva.
40
Fir-rigward tal-argument li l-evalwazzjoni tal-parteċipazzjoni tal-appellanti fil-proċedura relatata mal-operazzjoni M.8871 kellha ssir flimkien ma’ dik tal-parteċipazzjoni tagħha fil-proċedura dwar l-operazzjoni M.8870, il-Qorti Ġenerali kienet ġusta meta ma ħaditx inkunsiderazzjoni li l-parteċipazzjoni tal-appellanti relatata mal-ewwel waħda minn dawn il-proċeduri, li hija l-unika waħda rilevanti għall-finijiet tal-verifika tal-locus standi tagħha għall-annullament tad-Deċiżjoni kontenzjuża adottata fi tmiem din l-ewwel proċedura.
41
Minn dak li ntqal jirriżulta li, kuntrarjament għal dak li tallega l-appellanti, il-Qorti Ġenerali vverifikat b’mod adegwat u fid-dettall il-kwistjoni tal-parteċipazzjoni tagħha fil-proċedura amministrattiva u ma vvizzjatx bi żball ta’ liġi l-konklużjoni tagħha li din il-parteċipazzjoni ma kinitx tikkostitwixxi parteċipazzjoni “attiva”, fis-sens tal-ġurisprudenza msemmija fil-punt 32 tas-sentenza preżenti.
42
F’dawn iċ-ċirkustanzi, l-ewwel parti tal-ewwel aggravju għandha tiġi miċħuda.
Fuq it-tielet parti
– L-argumenti tal-partijiet
43
Permezz tat-tielet parti tal-ewwel aggravju, l-appellanti ssostni li l-locus standi tagħha kien diġà jirriżulta mill-ksur tal-Artikolu 47 tal-Karta tad-Drittijiet Fundamentali tal-Unjoni Ewropea. Fil-fatt, id-diviżjoni tal-proċeduri amministrattivi u l-eżami parallel tad-diversi partijiet tal-operazzjoni globali mill-Kummissjoni u mill-Uffiċċju Federali tal-Akkordji wasslu għal tnaqqis tal-protezzjoni ġudizzjarja tal-impriżi kkonċernati.
44
Issa, il-Qorti Ġenerali ma indirizzatx din il-kwistjoni u ma ħaditx inkunsiderazzjoni l-influwenza kunsiderevoli eżerċitata mill-partijiet fil-konċentrazzjoni kif ukoll mill-Kummissjoni fuq din il-protezzjoni ġudizzjarja. Fil-fatt, kien preċiżament minħabba d-diviżjoni intenzjonali tal-operazzjoni globali f’diversi operazzjonijiet li, ikkunsidrati individwalment, apparentement ma jqajmux jew iqajmu ftit dubji fil-qasam tad-dritt tal-kompetizzjoni li kien ikun possibbli li l-operazzjoni globali tiġi approvata.
45
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
46
Skont ġurisprudenza stabbilita, għalkemm il-kundizzjonijiet għall-ammissibbiltà previsti fir-raba’ paragrafu tal-Artikolu 263 TFUE għandhom jiġu interpretati fid-dawl tad-dritt fundamentali għal protezzjoni ġudizzjarja effettiva, xorta jibqa’ l-fatt li tali interpretazzjoni ma tistax twassal għal sitwazzjoni fejn il-kundizzjonijiet espressament previst mill-imsemmi Trattat jiġu evitati (ara, f’dan is-sens, is-sentenzi tal‑25 ta’ Lulju 2002, Unión de Pequeños Agricultores vs Il-Kunsill, C‑50/00 P, EU:C:2002:462, punt 44, u tal-1 ta’ April 2004, Il-Kummissjoni vs Jégo-Quéré, C‑263/02 P, EU:C:2004:210, punt 36).
47
Huwa għalhekk b’mod żbaljat li l-appellanti tinvoka allegat ksur tal-Artikolu 47 tal-Karta tad-Drittijiet Fundamentali sabiex tallega l-eżistenza ta’ locus standi li l-Qorti Ġenerali kellha tikkonstata.
48
Barra minn hekk, sa fejn l-appellanti tallega li, li kieku l-parteċipazzjoni tagħha fil-proċeduri dwar l-operazzjonijiet M.8870 u M.8871 kienet tqieset kollha kemm hi, hija kienet titqies suffiċjenti sabiex tagħtiha locus standi skont ir-raba’ paragrafu tal-Artikolu 263 TFUE, għandu jiġi rrilevat li l-appellanti ma tressaq f’dan ir-rigward ebda element tali li juri żball ta’ liġi li allegatament wettqet il-Qorti Ġenerali fl-interpretazzjoni tal-kundizzjonijiet għall-ammissibbiltà previsti f’din id-dispożizzjoni. Fil-fatt, permezz ta’ dan l-argument, l-appellanti tfittex, fir-realtà, li tikkritika mhux punti speċifiċi tas-sentenza appellata, iżda d-deċiżjoni meħuda fuq il-mertu mill-Kummissjoni li tapprova kull waħda minn dawn iż-żewġ operazzjonijiet individwalment. Għaldaqstant, tali argument għandu jiġi miċħud bħala inammissibbli.
49
F’dawn iċ-ċirkustanzi, it-tielet parti ta’ l-ewwel aggravju għandha tiġi miċħuda.
Fuq it-tieni aggravju, bbażat fuq ksur tal-prinċipju u tar-regoli tal-Istat tad-dritt
Fuq l-ewwel parti
– L-argumenti tal-partijiet
50
Permezz tal-ewwel parti tat-tieni aggravju, l-appellanti ssostni li l-Qorti Ġenerali ma ħaditx inkunsiderazzjoni l-fatt li, peress li bbażat ruħha fuq l-ittra tal-uffiċjal tas-seduta tas‑7 ta’ Frar 2019 li kienet tindikalha, b’mod partikolari, li kienet ser tingħata terminu sabiex tippreżenta l-osservazzjonijiet bil-miktub tagħha, hija ma kinitx ħadet miżuri oħra ta’ parteċipazzjoni attiva fid-dsatax-il jum qabel l-adozzjoni tad-Deċiżjoni kontenzjuża. Mingħajr din l-ittra, hija kieku kienet tkompli tippreżenta argumenti, kif kienet diġà ħabbret fil-posta elettronika tagħha tat‑28 ta’ Jannar 2019.
51
Huwa minnu li l-Qorti Ġenerali kkonstatat li, minkejja din l-indikazzjoni, il-Kummissjoni ma kinitx stabbilixxiet terminu għall-preżentata ta’ osservazzjonijiet bil-miktub fir-rigward tal-operazzjoni M.8871. Madankollu, il-Qorti Ġenerali ma ħaditx inkunsiderazzjoni dan l-element u ppreferiet tikkonstata allegata kontradizzjoni fl-aġir tal-appellanti, billi indikat li din, minn naħa, allegat li pparteċipat b’mod attiv u, min-naħa l-oħra, spjegat li ma ppreżentatx iktar argumenti peress li bbażat ruħha fuq l-uffiċjal tas-seduta. Din il-perspettiva tinjora l-prinċipju ta’ protezzjoni tal-aspettattivi leġittimi. Peress li hija biss din l-aspettattiva leġittima tal-appellanti fl-uffiċjal tas-seduta li għamlet li l-parteċipazzjoni tagħha ma laħqitx livell li ġie meqjus suffiċjenti mill-Qorti Ġenerali, għandu jintlaqa’ l-locus standi tagħha għal din ir-raġuni biss, u dan iktar u iktar peress li l-imsemmi uffiċjal tas-seduta kien irrikonoxxa lill-appellanti l-istatus ta’ terz ikkonċernat u li l-għoti ta’ dan l-istatus kien għalhekk ħoloq sitwazzjoni ta’ aspettattivi leġittimi.
52
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
53
L-appellanti tikkritika lill-Qorti Ġenerali li ma kkonstatatx ksur mill-Kummissjoni tal-aspettattivi leġittimi, li kienet ħolqot għaliha l-ittra tal-uffiċjal tas-seduta tas‑7 ta’ Frar 2019, fil-fatt li sussegwentement kien ser jingħatalha terminu sabiex tippreżenta osservazzjonijiet.
54
F’dan ir-rigward, fil-punt 41 tas-sentenza appellata, il-Qorti Ġenerali osservat li, waqt is-seduta quddiemha, l-appellanti kienet indikat li, għall-kuntrarju ta’ dak li kien ġie ddikjarat fid-deċiżjoni tal-uffiċjal tas-seduta tas‑7 ta’ Frar 2019, il-Kummissjoni ma kinitx stabbilixxiet terminu għall-preżentata tal-osservazzjonijiet bil-miktub tagħha dwar l-operazzjoni M. 8871. Fil-punt 42 ta’ dik is-sentenza, il-Qorti Ġenerali eżaminat dan l-argument u, wara li kkonstatat, b’mod partikolari, li dan kien tressaq għall-ewwel darba waqt is-seduta, ċaħditu bħala manifestament inammissibbli.
55
Madankollu, quddiem il-Qorti tal-Ġustizzja, għalkemm l-appellanti tikkritika lill-Qorti Ġenerali li ma eżaminatx l-argument tagħha f’dan ir-rigward fuq il-mertu, hija tillimita ruħha, fir-realtà, li tirrepeti l-parti essenzjali ta’ dan l-argument, mingħajr, madankollu, ma turi kif il-Qorti Ġenerali wettqet żball ta’ liġi meta kkonstatat li l-imsemmi argument, hekk kif imressaq quddiemha, kien manifestament inammissibbli.
56
Issa, skont il-ġurisprudenza tal-Qorti tal-Ġustizzja, appell ma jistax sempliċement jirrepeti l-motivi u l-argumenti li diġà jkunu ġew sottomessi quddiem il-Qorti Ġenerali mingħajr ma jippreżenta argumenti biex jiġi stabbilit li hija żbaljat fid-dritt (sentenza tat‑2 ta’ April 2009, France Télécom vs Il-Kummissjoni, C‑202/07 P, EU:C:2009:214, punt 69 u l-ġurisprudenza ċċitata).
57
Għaldaqstant, l-ewwel parti tat-tieni aggravju għandha tiġi miċħuda bħala inammissibbli.
Fuq it-tieni parti
– L-argumenti tal-partijiet
58
Permezz tat-tieni parti tat-tieni aggravju, l-appellanti tqis li tqum il-kwistjoni dwar jekk il-locus standi għandux ikun ibbażat fuq kriterji oġġettivi li jistgħu jiġu vverifikati. Fuq dan il-punt, hija tqis li għandha tiġi eżaminata s-sitwazzjoni legali fl-Istat Membru partikolarment ikkonċernat, jiġifieri r-Repubblika Federali tal-Ġermanja, fejn il-Bundesgerichtshof (il-Qorti Federali tal-Ġustizzja, il-Ġermanja), f’deċiżjoni tas‑7 ta’ Novembru 2006, iddeċidiet li l-locus standi jkun jeżisti meta l-persuna kkonċernata tissodisfa l-kundizzjonijiet suġġettivi tal-intervent fil-proċedura amministrattiva, irrispettivament minn jekk kinitx effettivament involuta jew jekk it-talba tagħha għal intervent kinitx ġiet miċħuda għal raġunijiet sempliċi ta’ ekonomija tal-ġudizzju. Din il-qorti nazzjonali ppreċiżat li, jekk l-awtorità kompetenti tagħżel impriża minn fost dawk li jitolbu li jintervjenu u li l-interessi tagħhom jkunu simili u tiċħad it-talbiet ta’ impriżi oħra li jistgħu jsostnu wkoll li l-interessi ekonomiċi tagħhom huma affettwati b’mod sinjifikattiv mid-deċiżjoni mistennija, ikun hemm inugwaljanza fit-trattament fil-protezzjoni ġudizzjarja.
59
Skont l-appellanti, dan ma huwiex differenti fil-każ ineżami. Jekk is-sentenza appellata tiġi kkonfermata, il-Kummissjoni tista’ fil-futur, bis-saħħa tal-possibbiltajiet ta’ parteċipazzjoni fil-proċedura amministrattiva li hija tagħti, tawtorizza jew tirrifjuta l-eżerċizzju ta’ rimedju ġudizzjarju lill-persuni kkonċernati.
60
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
– Il-kunsiderazzjonijiet tal-Qorti tal-Ġustizzja
61
Għandu jiġi kkonstatat li, permezz ta’ din il-parti tal-aggravju, l-appellanti sempliċement tressaq kunsiderazzjonijiet ġenerali li ma jirrigwardaw ebda punt tas-sentenza appellata. Din il-parti hija għalhekk inammissibbli fid-dawl tar-rekwiżiti tal-Artikolu 169(2) tar-Regoli tal-Proċedura tal-Qorti tal-Ġustizzja.
62
Għaldaqstant, it-tieni parti tat-tieni aggravju u, konsegwentement it-tieni aggravju kollu kemm hu għandhom għaldaqstant jiġu miċħuda.
Fuq l-ewwel aggravju, ibbażat fuq interpretazzjoni żbaljata tar-raba’ paragrafu tal-Artikolu 263 TFUE, meħud fit-tieni parti tiegħu
L-argumenti tal-partijiet
63
Permezz tat-tieni parti tal-ewwel aggravju, l-appellanti ssostni li l-Qorti Ġenerali injorat l-eżistenza ta’ ċirkustanzi speċifiċi, minbarra l-parteċipazzjoni fil-proċedura, li hija kienet sostniet quddiem il-Qorti Ġenerali, b’tali mod li s-sentenza appellata hija vvizzjata bi żball ta’ liġi.
64
Hija tippreċiża li waħda minn dawn iċ-ċirkustanzi speċifiċi hija l-inċidenza fuq il-pożizzjoni tagħha fis-suq, peress li hija waħda mill-kompetituri prinċipali ta’ RWE u ta’ E.ON fis-settur tas-suq tagħha. Mill-bqija, huwa preċiżament minħabba tali sitwazzjoni ta’ kompetizzjoni u l-inċidenza li tirriżulta minnha għall-pożizzjoni fis-suq li, fil-kawża li tat lok għas-sentenza tal‑4 ta’ Lulju 2006, easyJet vs Il-Kummissjoni (T‑177/04, EU:T:2006:187), il-Qorti Ġenerali aċċettat l-eżistenza ta’ inċidenza individwali. Fil-każ ineżami, l-appellanti hija l-fornitur prinċipali tal-enerġija tar-reġjun ta’ Frankfurt (il-Ġermanja) u tal-inħawi tiegħu, u tinsab fost l-ewwel għaxar impriżi ta’ utilità muniċipali fil-Ġermanja. Barra minn hekk, il-produzzjoni tal-elettriku tagħha hija kważi tliet darbiet ikbar minn dik tal-impriża li ppreżentat rikors kontra d-Deċiżjoni kontenzjuża fil-Kawża T‑312/20, li l-inċidenza individwali tal-pożizzjoni tagħha fis-suq ġiet aċċettata mill-Qorti Ġenerali. Dawn l-elementi juru li s-sempliċi fatt li tiġi ppreġudikata l-pożizzjoni tal-appellanti fis-suq huwa biżżejjed sabiex tiġi stabbilita l-inċidenza individwali tagħha.
65
Fl-aħħar nett, il-Qorti tal-Ġustizzja aċċettat li jeżistu ċirkustanzi li jippermettu li tiġi kkonstatata individwalizzazzjoni, b’mod partikolari meta l-grupp tal-persuni kkonċernati jkun, fid-data tad-deċiżjoni inkwistjoni, magħruf min-numru tiegħu u mill-persuni li jikkomponuh. Issa, fil-każ ineżami, l-appellanti tissodisfa din il-kundizzjoni. Hekk kif hija diġà sostniet quddiem il-Qorti Ġenerali, diversi ċirkustanzi jiddistingwuha mill-bqija tal-persuni u jindividwalizzaw is-sitwazzjoni tagħha bl-istess mod bħal dik tad-destinatarju. Fost dawn iċ-ċirkustanzi hemm il-fatt li hija ngħatat l-istatus ta’ terz ikkonċernat fil-proċedura relatata mal-operazzjoni M.8871. Issa, il-Qorti Ġenerali ma ħaditx inkunsiderazzjoni l-fatt li, sa fejn taf l-appellanti, kienu biss 18-il impriża, f’dan il-kuntest, li kisbu tali status.
66
Il-Kummissjoni, sostnuta minn E.ON u minn RWE, tikkontesta l-argumenti tal-appellanti.
Il-kunsiderazzjonijiet tal-Qorti tal-Ġustizzja
67
Permezz tal-argumenti li hija tressaq fir-rigward ta’ din il-parti tal-aggravju, l-appellanti tinvoka, fir-realtà, ksur mill-Qorti Ġenerali tal-obbligu ta’ motivazzjoni fir-rigward tal-locus standi tagħha.
68
Għandu jitfakkar li, skont ġurisprudenza stabbilita, il-motivazzjoni ta’ sentenza għandha turi b’mod ċar u inekwivoku r-raġunament tal-Qorti Ġenerali (sentenza tal‑11 ta’ Ġunju 2015, EMA vs Il-Kummissjoni, C‑100/14 P, EU:C:2015:382, punt 67 u l-ġurisprudenza ċċitata), fejn l-obbligu ta’ motivazzjoni, li jaqa’ fuq il-Qorti Ġenerali skont l-Artikolu 36 u l-ewwel paragrafu tal-Artikolu 53 tal-Istatut tal-Qorti tal-Ġustizzja tal-Unjoni Ewropea, ma jobbligahiex tipprovdi espożizzjoni li ssegwi b’mod eżawrjenti u wieħed wieħed ir-raġunamenti kollha esposti mill-partijiet fil-kawża. Għalkemm il-motivazzjoni tista’ għalhekk tkun impliċita, din għandha madankollu tippermetti lill-partijiet ikkonċernati jagħrfu r-raġunijiet għalfejn il-Qorti Ġenerali ma laqgħetx l-argumenti tagħhom u li l-Qorti tal-Ġustizzja jkollha informazzjoni biżżejjed sabiex twettaq l-istħarriġ tagħha fil-kuntest ta’ appell (sentenza tat‑18 ta’ Ġunju 2020, Primart vs EUIPO, C‑702/18 P, EU:C:2020:489, punt 61 u l-ġurisprudenza ċċitata).
69
Mill-ġurisprudenza tal-Qorti tal-Ġustizzja jirriżulta wkoll, minn naħa, li, fil-kuntest ta’ appell, l-istħarriġ mill-Qorti tal-Ġustizzja għandu bħala għan, b’mod partikolari, li jivverifika jekk il-Qorti Ġenerali irrispondietx suffiċjentement skont il-liġi l-għadd ta’ argumenti invokati mir-rikorrent u, min-naħa l-oħra, li l-aggravju bbażat fuq nuqqas ta’ risposta mill-Qorti Ġenerali għal argumenti invokati fl-ewwel istanza, essenzjalment, jinvoka ksur tal-obbligu ta’ motivazzjoni (sentenza tal‑14 ta’ Settembru 2023, Land Rheinland-Pfalz vs Deutsche Lufthansa, C‑466/21 P, EU:C:2023:666, punt 93 u l-ġurisprudenza ċċitata).
70
Fil-każ ineżami, l-ewwel nett, fil-punt 26 tas-sentenza appellata, il-Qorti Ġenerali indikat li, fil-każ ta’ deċiżjoni li tikkonstata l-kompatibbiltà ta’ operazzjoni ta’ konċentrazzjoni mas-suq intern, u f’dak li jikkonċerna impriża terza, huwa abbażi, minn naħa, tal-parteċipazzjoni tagħha fil-proċedura amministrattiva u, min-naħa l-oħra, tal-inċidenza tal-pożizzjoni tagħha fis-suq li għandu jiġi ddeterminat jekk hijiex individwalment ikkonċernata. F’dan il-punt 26, hija żiedet tgħid li, għalkemm sempliċi parteċipazzjoni fil-proċedura waħedha ċertament ma hijiex biżżejjed sabiex jiġi stabbilit li l-appellanti hija individwalment ikkonċernata bid-deċiżjoni, b’mod partikolari fil-qasam tal-konċentrazzjonijiet li l-eżami bir-reqqa tagħhom jirrikjedi kuntatt regolari ma’ numru ta’ impriżi, xorta jibqa’ l-fatt li l-parteċipazzjoni attiva fil-proċedura amministrattiva tikkostitwixxi element regolarment meħud inkunsiderazzjoni mill-ġurisprudenza fil-qasam tal-kompetizzjoni, inkluż fil-qasam iktar speċifiku tal-kontroll tal-konċentrazzjonijiet, sabiex tiġi stabbilita, flimkien ma’ ċirkustanzi speċifiċi oħra, l-ammissibbiltà tar-rikors tagħha.
71
Sussegwentement, il-Qorti Ġenerali eżaminat, fil-punti 27 sa 44 tas-sentenza appellata, il-kwistjoni dwar jekk setax jitqies li l-appellanti kienet ipparteċipat b’mod attiv fil-proċedura dwar l-operazzjoni M.8871 u kkonkludiet li hija ma kinitx ipparteċipat b’mod attiv f’dik il-proċedura.
72
Fl-aħħar nett, fil-punt 45 ta’ dik is-sentenza, il-Qorti Ġenerali indikat li, peress li l-appellanti ma pparteċipatx b’mod attiv fl-imsemmija proċedura, kien hemm lok li jitqies, fid-dawl, barra minn hekk, tal-assenza ta’ ċirkustanza partikolari dwar l-inċidenza fuq il-pożizzjoni tagħha fis-suq, li hija ma hijiex individwalment affettwata mid-Deċiżjoni kontenzjuża.
73
Issa, bħalma tesponi l-appellanti insostenn tal-appell tagħha, din kienet invokat, fir-rikors għall-annullament tagħha, ċertu numru ta’ elementi li jirrigwardaw l-inċidenza, allegatament sostanzjali, tal-pożizzjoni tagħha fis-suq wara l-operazzjoni M.8871, li kienu, fil-fehma tagħha, adatti sabiex jistabbilixxu li d-Deċiżjoni kontenzjuża tikkonċernaha individwalment, fis-sens tar-raba’ paragrafu tal-Artikolu 263 TFUE.
74
Għandu jiġi kkonstatat li, billi sempliċement ikkonstatat l-assenza ta’ ċirkustanza partikolari dwar l-inċidenza tal-pożizzjoni tal-appellanti fis-suq, il-Qorti Ġenerali ma pprovdiet ebda element ta’ motivazzjoni, lanqas fil-qosor, li jippermetti, minn naħa, li l-appellanti tifhem jekk l-argumenti li hija ressqet sabiex issostni li l-pożizzjoni tagħha fis-suq kienet sostanzjalment affettwata ġewx eżaminati u, f’dan il-każ, għal liema raġunijiet huma tqiesu mhux xierqa sabiex jistabbilixxu tali inċidenza u, min-naħa l-oħra, li l-Qorti tal-Ġustizzja jkollha elementi suffiċjenti sabiex twettaq l-istħarriġ tagħha, hekk kif teżiġi l-ġurisprudenza mfakkra fil-punt 68 tas-sentenza preżenti.
75
F’dawn iċ-ċirkustanzi, il-Qorti Ġenerali kisret l-obbligu ta’ motivazzjoni li hija għandha taħt l-Artikolu 36 u l-ewwel paragrafu tal-Artikolu 53 tal-Istatut tal-Qorti tal-Ġustizzja tal-Unjoni Ewropea.
76
Minn dan isegwi li t-tieni parti tal-ewwel aggravju għandha tiġi milqugħa.
77
Konsegwentement, is-sentenza appellata għandha tiġi annullata sa fejn il-Qorti Ġenerali kkonstatat, fil-punt 45 ta’ dik is-sentenza, l-assenza ta’ ċirkustanza partikolari dwar l-inċidenza tal-pożizzjoni tal-appellanti fuq is-suq u kkonkludiet, fil-punt 46 tal-imsemmija sentenza, billi bbażat ruħha, b’mod partikolari, fuq dan il-motiv, li l-appellanti ma hijiex individwalment ikkonċernata mid-Deċiżjoni kontenzjuża, b’tali mod li r-rikors tagħha kellu jiġi miċħud bħala inammissibbli.
Fuq ir-rikors quddiem il-Qorti Ġenerali
78
Konformement mat-tieni sentenza tal-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, il-Qorti tal-Ġustizzja tista’, fil-każ li tannulla d-deċiżjoni tal-Qorti Ġenerali, taqta’ l-kawża b’mod definittiv meta din tkun fi stat li tiġi deċiża.
79
Dan huwa l-każ hawnhekk.
80
Għandu jitfakkar, hekk kif jirriżulta mill-punt 32 tas-sentenza preżenti, li għall-finijiet tal-evalwazzjoni tal-locus standi tal-appellanti, il-pożizzjoni attwali u futura ta’ impriża terza f’operazzjoni ta’ konċentrazzjoni f’suq li jista’ jiġi influwenzat minn din l-operazzjoni għandha tiġi affettwata b’mod sostanzjali sabiex din l-impriża tkun tista’ tkun individwalment ikkonċernata mid-deċiżjoni li tikkonstata l-kompatibbiltà tal-imsemmija operazzjoni mas-suq intern. F’dan ir-rigward, is-sempliċi fatt li att bħad-Deċiżjoni kontenzjuża jista’ jeżerċita ċerta influwenza fuq ir-relazzjonijiet ta’ kompetizzjoni li jeżistu fis-suq rilevanti u li l-impriża kkonċernata kienet tinsab fi kwalunkwe relazzjoni ta’ kompetizzjoni mal-benefiċjarju ta’ dan l-att ma jista’, fl-ebda każ, ikun suffiċjenti sabiex l-imsemmija impriża titqies li hija individwalment kkonċernata mill-imsemmi att (ara, b’analoġija, is-sentenza tat‑22 ta’ Novembru 2007, Spanja vs Lenzing, C‑525/04 P, EU:C:2007:698, punt 32).
81
Issa, għandu jiġi kkonstatat li l-kunsiderazzjonijiet magħmula mill-appellanti fir-rikors tagħha quddiem il-Qorti Ġenerali, sa fejn jikkonċernaw il-pożizzjoni tagħha stess fis-suq, jikkonsistu, essenzjalment, f’li ssemmi d-dħul mill-bejgħ tagħha meta mqabbel ma’ produtturi oħra tal-enerġija fil-Ġermanja, l-importanza kwantitattiva tagħha bħala fornitur reġjonali tal-elettriku, in-numru ta’ impjegati tagħha u wħud mill-attivitajiet li hija teżerċita bħala kompetitriċi tal-partijiet fl-operazzjoni M.8871, mingħajr madankollu ma turi kif l-imsemmija ċirkustanzi u attivitajiet, kemm jekk bħala kompetitur jew bħala investitur, huma tali li jindividwalizzawha bl-istess mod bħad-destinatarji tad-Deċiżjoni kontenzjuża. Fil-fatt, l-imsemmija ċirkustanzi u attivitajiet jistgħu jkunu dawk ta’ kwalunkwe produttur ieħor tal-enerġija u ma jagħmlux distinzjoni bejn l-appellanti b’mod singolari meta mqabbla mal-kompetituri l-oħra tagħha fis-suq.
82
Din l-istess konstatazzjoni tapplika fid-dawl tal-argumenti l-oħra invokati mill-appellanti fir-rikors tagħha, intiżi għat-tisħiħ tar-rwol ta’ RWE, filwaqt li jiġi ppreċiżat li l-kunsiderazzjonijiet imressqa fir-rigward ta’ E.ON huma, min-naħa tagħhom, irrilevanti, peress li l-operazzjoni inkwistjoni fil-każ ineżami hija l-operazzjoni M.8871 u mhux l-operazzjoni M.8870 imsemmija fil-punt 9 tas-sentenza preżenti.
83
Minn dan isegwi li l-appellanti ma stabbilixxietx li l-pożizzjoni tagħha fis-suq hija affettwata b’mod sostanzjali mill-operazzjoni kkonċernata. Barra minn hekk, hekk kif jirriżulta mill-punt 32 tas-sentenza preżenti, anki parteċipazzjoni attiva fil-proċedura amministrattiva dwar operazzjoni ta’ konċentrazzjoni, li barra minn hekk ma hijiex stabbilita fil-każ ineżami hekk kif jirriżulta mill-punt 41 tas-sentenza preżenti, ma tistax titqies li hija biżżejjed sabiex jiġi stabbilit li deċiżjoni li tiddikjara din l-operazzjoni kompatibbli mas-suq intern tikkonċerna individwalment impriża, fis-sens tar-raba’ paragrafu tal-Artikolu 263 TFUE.
84
Konsegwentement, l-appellanti ma stabbilixxietx li hija individwalment ikkonċernata mid-Deċiżjoni kontenzjuża, fis-sens tar-raba’ paragrafu tal-Artikolu 263 TFUE. Peress li l-kundizzjonijiet għal inċidenza diretta u individwali previsti f’din id-dispożizzjoni huma kumulattivi, hekk kif jirriżulta mill-punt 30 tas-sentenza preżenti, ir-rikors għal annullament tagħha għandu jiġi miċħud bħala inammissibbli.
85
F’dawn iċ-ċirkustanzi, ma hemmx lok li tingħata deċiżjoni fuq it-tielet u r-raba’ aggravju, li jinkludu argumenti fuq il-mertu bbażati fuq il-premessa żbaljata li r-rikors fl-ewwel istanza kien ammissibbli.
Fuq l-ispejjeż
86
Skont l-Artikolu 184(2) tar-Regoli tal-Proċedura, meta l-appell ikun fondat u l-Qorti tal-Ġustizzja taqta’ hija stess il-kawża definittivament, hija għandha tiddeċiedi dwar l-ispejjeż. Skont l-Artikolu 138(3) ta’ dawn ir-Regoli li, bis-saħħa tal-Artikolu 184(1) tagħhom, japplika għall-proċedura ta’ appell, jekk il-partijiet jitilfu rispettivament fuq waħda jew iktar mit-talbiet tagħhom, kull parti għandha tbati l-ispejjeż tagħha.
87
Fil-każ ineżami, peress li t-tieni parti tal-ewwel aggravju tal-appellanti ntlaqgħet u r-rikors għal annullament tagħha ġie miċħud, hemm lok li jiġi deċiż li kull parti għandha tbati l-ispejjeż rispettivi tagħha.
88
L-Artikolu 140(1) tal-imsemmija Regoli, applikabbli wkoll għall-proċedura ta’ appell, jipprovdi li l-Istati Membri intervenjenti fil-kawża għandhom ibatu l-ispejjeż rispettivi tagħhom. Għaldaqstant ir-Repubblika Federali tal-Ġermanja għandha tbati l-ispejjeż rispettivi tagħha.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
1)
Is-sentenza tal-Qorti Ġenerali tal-Unjoni Ewropea tas‑17 ta’ Mejju 2023, Mainova vs Il-Kummissjoni (T‑320/20, EU:T:2023:264) hija annullata.
2)
Ir-rikors ta’ Mainova AG intiż għall-annullament tad-Deċiżjoni tal-Kummissjoni C(2019) 1711 final tas‑26 ta’ Frar 2019 li tiddikjara konċentrazzjoni kompatibbli mas-suq intern u mal-ftehim ŻEE (Każ M.8871 – – RWE/E.ON Assets), huwa miċħud bħala inammissibbli.
3)
Mainova AG, E.ON SE, RWE AG u Il-Kummissjoni Ewropea għandhom ibati l-ispejjeż rispettivi tagħhom relatati mal-proċedura fl-ewwel istanza u mal-proċedura tal-appell.
4)
Ir-Repubblika Federali tal-Ġermanja għandha tbati l-ispejjeż rispettivi tagħha.
Firem
(
*1
)	Lingwa tal-kawża: il-Ġermaniż.